**Marcial Dorado Baúlde**, nado en Cambados o 2 de abril de 1950, é un empresario galego. Dende hai anos reside na Illa de Arousa, após ser condenado por contrabando e narcotráfico.

Traxectoria
-----------

Comezou a traballar para o contrabandista de tabaco Vicente Otero Pérez "Terito" como piloto de lanchas motoras de alta velocidade. A partir de aí desenvolveu unha ampla carreira profesional que o levou a ser propietario de terreos, estacións de servizo, adegas etcétera. Nos anos noventa foi detido e condenado por contrabando de tabaco. En 2003 foi detido pola orde do xuíz José Antonio Vázquez Taín pola súa implicación na introdución en Galicia a bordo do barco *South Sea*, de seis toneladas e media de cocaína, unha das maiores cantidades intervidas en Europa. Xulgado na Audiencia Nacional, foi condanado en 2009 a 10 anos de cárcere e ao pago de dúas multas de case 70 millóns de euros. Durante o proceso apreixáronlle propiedades vitivinícolas, case duascentas propiedades inmobiliarias, e contas en Suíza, Portugal e as Bahamas. 

No momento de coñecerse a sentenza, xa estaba en prisión por outro asunto, o suborno a dous gardas civís durante a súa etapa de contrabandista de tabaco a finais dos anos 70, polo que fora condenado en 2006 a 2 anos e medio de cárcere, ingresando na prisión da Lama en 2007. En 2015 foi condenado pola Audiencia Nacional a outros 6 anos de prisión e a pagar 21 millóns de euros por un delito branqueo de capital, condena ratificada un ano despois polo Tribunal Supremo.

### Amizade con Alberto Núñez Feijóo

En 2013 publicáronse fotos no xornal *El País*, onde aparecía navegando co que daquela era secretario xeral do Sergas, e posteriormente presidente da Xunta de Galicia, Alberto Núñez Feijóo, e que xeraría un posterior debate político en Galicia. En 2020 concedeu unha entrevista a Jordi Évole, na que falou sobre a súa amizade con Feijóo. A entrevista provocou que toda a oposición en Galicia pedise explicacións ao presidente, ao que acusaron de mentir cando se escudou en que non era unha relación estreita, mentres que Dorado afirma o contrario.

Notas
-----

1. 1 2  "Marcial Dorado, condenado por vez primera a diez años". *Faro de Vigo* (en castelán). 18 de novembro de 2009. Consultado o 12 de maio de 2020.
2. ↑  Radiografía de Marcial Dorado, el narco con el que veraneó Feijóo Arquivado 03 de abril de 2013 en Wayback Machine. *Vanity Fair*, 1/4/2013.
3. ↑  "Marcial Dorado, el último de los grandes capos, ingresa en prisión" (en castelán). 9 de outubbro de 2007. Consultado o 12 de maio de 2020.
4. ↑  Lois, Elisa (6 de febreiro de 2015). "Marcial Dorado, condenado a seis años por blanqueo". *El País* (en castelán). Consultado o 12 de maio de 2020.
5. ↑  "El Supremo ratifica la condena del narcotraficante Marcial Dorado" (en castelán). 5 de febreiro de 2016. Consultado o 12 de maio de 2020.
6. ↑  De vacaciones con el contrabandista, *El País*, 30/3/2013.
7. ↑  Jabois, Manuel (10 de maio de 2020). "Marcial Dorado: "Fui yo el que dejó a Feijóo"". *El País* (en castelán). Consultado o 12 de maio de 2020.
8. ↑  "Toda a oposición a Feijóo: "ten que explicar a súa relación cun dos narcos máis importantes de Europa"". *Galicia Confidencial*. 11 de maio de 2020. Consultado o 12 de maio de 2020.